இரண்டாவது வருடத்திற்கு வங்கிக்கு தேவையான கொடேஷனை வாங்க ஆபீஸ் சென்றேன். அவர்கள் கொடுத்ததில் கல்லூரிக்கு 32,500 உம் விடுதிக்கு 39,000 உம் போட்டிருந்தது. அதனை அப்பாவிற்கு கூரியர் செய்து வைத்தேன். அவரும் பணத்தினை எடுத்துக் கொண்டு வந்தார். செலுத்த பிரதான ஆபீஸிற்கு சென்றொம். அங்கு 91,500 கட்ட வேண்டும் என்றனர். தூக்கிவாரி போட்டது. ஏன் என்றதற்கு அட்மிஷன் பீஸாம்! என்னய்யா பகல் கொள்ளையாக இருக்கிறது அட்மிஷன் என்பது ஒருமுறைதானே நடக்கும் இவர்கள் என்ன ஒவ்வொரு வருடத்திற்கும் வசூலிக்கிறார்கள் என அவர்களிடமே கேட்டேன். அடுத்த அதிர்ச்சி அதன் பதிலில் தான் அடங்கியிருந்தது. அதாவது பில் தரப்படாத இந்த அட்மிஷன் என்ற பெயரில் வாங்கப்படும் தொகையினை வருடாவருடம் நாங்கள் கட்டுகிறோம் என்னும் தாளில் நானும் அப்பாவும் கையொப்பமிட்டுள்ளோம். ஆனால் அதனை இடும் போது எங்களிடம் கூறியது அட்மிஷன் பீஸ் கட்டிவிட்டோம் என்பதற்கான சான்று என்பதே!